Rīku kaste 4. – 6. klasei

**Rīku kastes atsegums**

**Rīku kaste strukturēta 5 nodarbībās:**

1. Kas ir Aristotelis?
2. Kas ir laba dzīve?
3. Kas ir tikumi?
4. Tikumi un emocijas
5. Tikumu attīstīšana

**Tēmas apguves mērķi**

***Zināšanas: veidot sapratni par to,***

* kas bija Aristotelis, kāda bija viņa ietekme un kādas bija viņa galvenās mācības ētikā;
* kādas ir dažādas izpratnes par “labu dzīvi”, t.sk. Aristoteļa izpratne par to (e*udaimonia*);
* ka morālajām prasmēm ir liela nozīme labā dzīvē;
* kas ir tikums un kā var grupēt tikumus;
* kas ir raksturs un kādas ir “laba cilvēka” rakstura īpašības;
* ka katrs tikums cilvēkam var izpausties pārāk daudz un pārāk maz;
* kāda ir saikne starp mūsu domām, jūtām un rīcību un ar kādiem vārdiem var runāt par jūtām;
* ka cilvēkiem ir dažādas emocijas un ka to intensitāte atkarīga no katra cilvēka pieredzes;
* ka tikumus var nemitīgi attīstīt, praktizējot tos un iedvesmojoties no autoritātēm;
* kādi tikumi viņiem ir un kādi jāapgūst vēl;
* kas ir morālā dilemma un kā to risināt ētiski.

***Morālās prasmes: sekmēt šādu morālo ieradumu veidošanos skolēnos:***

* kritiski apsvērt to, no kā sastāv laba dzīve, un kritiski izvērtēt dažādas dzīves jēgas uzskatus;
* kritiski izvērtēt, kāds ir tikumu vidusceļš dažādās situācijās;
* argumentēt viedokļus par morāliem problēmjautājumiem, saprast un novērtēt citu viedokļus;
* atpazīt savas un citu emocijas un runāt par emocijām, izmantojot piemēroto vārdu krājumu;
* pārvaldīt savu emociju izpausmes atbilstoši situācijai (piemēram, ieturot pauzi);
* izvērtēt, vai savas un citu sajūtas un uzvedība ir atbilstošas un samērīgas;
* izvērtēt savu morālo autoritāšu tikumus un savus tikumus: nosaukt tos, kas tiem piemīt, un tos, kas vēl jāapgūst;
* iesaistīties savā morālajā izaugsmē, praktizējot tikumus un iedvesmojoties no morālajām autoritātēm;
* apspriest un ētiski risināt morālās dilemmas.

**Rīku kastē aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Kultūra, cilvēka cieņa, brīvība | Cilvēks, mīlestība, cilvēka daba, harmonija |
| **Tikumi** | Gudrība, atbildība, godīgums, laipnība, centība | Zinātkāre, pašiedziļināšanās, kritiskā spriestspēja, draudzīgums, neatlaidība |

**Pārdomas skolotājiem:** Skolēnu spēja veidot stiprākas un pozitīvākas attiecības ar citiem atkarīga no apzinātas rakstura iezīmju un savu pozitīvo īpašību izkopšanas (dažkārt tos sauc par tikumiem). Skolas kontekstā svarīgi veicināt atbildību pret mācībām, atvērtību jaunumam un morālu stiprumu: palīdzēt skolēniem noticēt saviem sasniegumiem, nepadoties, veicot uzdevumus, strādāt pie ilgtermiņa sasniegumiem un turpināt darbu, neatkarīgi no neveiksmēm. Svarīgas arī savstarpējās cieņas izpausmes. Līdz ar izpratni par pašcieņas un pašvērtības nozīmi skolēniem jāizkopj tādas īpašības kā godīgums, drosme, pazemība, laipnība, dāsnums, uzticamība un taisnīguma izjūta.